Erculano

Ang Herculano o Ercolano (Italyano: Ercolano; Ingles/Latin: Herculaneum) ay isang sinaunang Romanong bayan na nasalanta sa pagputok ng bulkan noong taong 79 AD, na matatagpuan sa kinalalagyan ng kasalukuyang comune ng Ercolano, sa rehiyong Italyano ng Campania sa paanan ng Bulkang Vesubio. Ito ay kilala sa paglaho nito, kasama ng Pompeya, Estabia at Oplontis, dahil sa pagputok ng Vesubio noong Agosto 24, 79 AD, na nagtabon sa mga ito ng abo at tunaw na bato, na siyang natuyo at tumigas. Ang Herculano ay may mas maraming tao kaysa Pompeya noong taong sila'y natabunan. Nakaugalian na noong sinaunang panahon ang kaugnayan ng Herculano sa pangalan ng bayaning Griyego na si Herkules, isang bakas na ang lungsod ay itinatag ng mga Griyego. Ayon sa tradisyonal na kuwento, ang lungsod ay muling natuklasan nang hindi sinasadya noong 1709 habang naghuhukay ng isang balon. Gayunpaman, may mga labi ng lungsod na natagpuan na sa mga naunang paggawa ng lupa. Sa mga taon kasunod ng pagtuklas sa lugar, ang mga naghahanap ng kayamanan ay naghukay ng mga tunel at kumuha ng mga artepakto. Nagsimula ang mga regular na paghuhukay noong 1738 at nagpatuloy nang hindi regular mula noon. Sa kasalukuyan, isang bahagi lamang ng sinaunang lugar ang nahukay. Ang pokus ay lumipat sa pagpapanatili ng mga nahukay nang bahagi ng lungsod sa halip na ilantad ang higit pa. Mga sanggunian Ang lathalaing ito na tungkol sa Italya ay isang usbong. Makatutulong ka sa Wikipedia sa pagpapalawig nito.